CELEX: E2013C0258
Language: sk
Date: 2013-06-25 00:00:00
Title: Rozhodnutie Dozorného úradu EZVO č. 258A/13/COL z  25. júna 2013 o akceptovaní žiadosti o výnimku na základe článku 6 ods. 2 písm. a) aktu uvedeného v bode 13c kapitoly I prílohy XIII k dohode o Európskom hospodárskom priestore ( smernica 2008/68/ES Európskeho parlamentu a Rady z  24. septembra 2008 o vnútrozemskej preprave nebezpečného tovaru ) s cieľom povoliť prepravu nebezpečného odpadu podľa článku 12 nórskeho nariadenia o vnútrozemskej preprave nebezpečného tovaru č. 384 z  1. apríla 2009 ( Forskrift om landtransport av farlig god , ďalej len „nórske nariadenie“ ), pokiaľ má dopravná spoločnosť bezpečnostného poradcu ADR a pokiaľ osoby, ktoré sú oprávnené narábať s nebezpečným odpadom a prepravovať ho, absolvovali pred nadobudnutím oprávnenia osobitné školenie

28.11.2013   
            
            
               SK
            
            
               Úradný vestník Európskej únie
            
            
               L 317/38
            
         ROZHODNUTIE DOZORNÉHO ÚRADU EZVO
   č. 258A/13/COL
   z 25. júna 2013
   o akceptovaní žiadosti o výnimku na základe článku 6 ods. 2 písm. a) aktu uvedeného v bode 13c kapitoly I prílohy XIII k dohode o Európskom hospodárskom priestore (smernica 2008/68/ES Európskeho parlamentu a Rady z 24. septembra 2008 o vnútrozemskej preprave nebezpečného tovaru) s cieľom povoliť prepravu nebezpečného odpadu podľa článku 12 nórskeho nariadenia o vnútrozemskej preprave nebezpečného tovaru č. 384 z 1. apríla 2009 (Forskrift om landtransport av farlig god, ďalej len „nórske nariadenie“), pokiaľ má dopravná spoločnosť bezpečnostného poradcu ADR a pokiaľ osoby, ktoré sú oprávnené narábať s nebezpečným odpadom a prepravovať ho, absolvovali pred nadobudnutím oprávnenia osobitné školenie
   DOZORNÝ ÚRAD EZVO,
   so zreteľom na akt uvedený v bode 13c kapitoly I prílohy XIII k Dohode o EHP,
   
      Smernica Európskeho parlamentu a Rady 2008/68/ES z 24. septembra 2008 o vnútrozemskej preprave nebezpečného tovaru (ďalej len „akt“)
   upravená protokolom 1 k Dohode o EHP,
   so zreteľom na článok 9 aktu a rozhodnutia stáleho výboru č. 3/12/SC a č. 4/12/SC,
   so zreteľom na rozhodnutie Dozorného úradu EZVO č. 88/13/COL z 27. februára 2013 (dokument č. 661691) o predkladaní návrhov opatrení, ktoré má prijať Dozorný úrad vo vzťahu k nórskej žiadosti, výboru EZVO pre dopravu a o splnomocnení príslušného člena kolégia prijať konečné rozhodnutie, ak výbor EZVO pre dopravu schváli návrh rozhodnutia jednomyseľne,
   keďže:
   Nórska vláda listom zo 17. októbra 2011 (dokument č. 611939) požiadala o štyri výnimky a o povolenie na obmedzujúce opatrenie na základe článku 6 ods. 2 písm. a) a článku 5 ods. 2 aktu. Podľa žiadosti sa výnimky týkajú platných ustanovení vnútroštátneho právneho poriadku podľa článkov 12, 13, 16, 21 a 28 nórskeho nariadenia.
   V oznámení z 24. augusta 2012 nórska vláda informovala Dozorný úrad o stiahnutí článku 21 nórskeho nariadenia (pyrotechnické núdzové vybavenie) zo žiadosti o výnimky.
   V súlade s článkom 9 smernice 2008/68 a rozhodnutiami stáleho výboru č. 3/12/SC a 4/12/SC Dozorný úrad predložil 5. októbra 2012 výboru EZVO pre dopravu (ďalej len „výbor“) prvý návrh opatrení (dokumenty č. 648711 a 643174).
   Tieto návrhy opatrení sa zakladali na správe o posúdení rizík zo 14. júna 2012, ktorú si Dozorný úrad objednal o spoločnosti Det Norske Veritas (ďalej len „spoločnosť DNV“) (dokument č. 640432).
   Výbor na svojom stretnutí 8. novembra 2012 prerokoval prvý návrh opatrení (dokument č. 652659, zápisnica zo stretnutia).
   Listom z 26. novembra 2012 (dokument č. 654691) nórska vláda stiahla článok 13 (letiskové čerpacie vozidlá), 16 (bezpečnostný ventil) a 28 (EX/II/III prepravné jednotky) zo svojej žiadosti o výnimky, pričom ponechala svoju žiadosť o výnimku v súvislosti s článkom 12 (preprava nebezpečného odpadu).
   Zostávajúca požadovaná výnimka podľa článku 6 ods. 2 písm. a) aktu sa teda týka článku 12 nórskeho nariadenia, ktorým sa povoľuje preprava nebezpečného odpadu v Nórsku. Toto ustanovenie znie:
   
      „Článok 12 – preprava nebezpečného odpadu
      1.   Pri preprave nebezpečného tovaru do 500 kg v dopravnej jednotke/železničnom vagóne, ktorý je podľa právnych predpisov o odpade klasifikovaný ako nebezpečný odpad, sa z dohody ADR a poriadku RID uplatňujú len požiadavky týkajúce sa obalov, cisterien, označovania, zmiešaných obalov a prepravných dokladov.
      2.   Pri zhromažďovaní kvapalného odpadu, ktorý bol doručený v plechovkách, debnách atď., sa môžu použiť vonkajšie obaly ako sudy, pevné nádoby alebo veľké obaly schválené OSN. Pozostatky lepidla, farby, živicových roztokov alebo podobné látky v obaloch do 10 litrov sa môžu prepravovať na zabezpečených paletách, ak sú primerane zaistené proti úniku.
      3.   Nebezpečný odpad z domácností sa môže prepravovať v špeciálnych debnách so zabezpečeným uzatváraním. Takéto debny sa môžu označiť nápisom ‚Nebezpečný odpad‘. Požiadavky podľa ADR/RID týkajúce sa zmiešaného balenia nemusia byť splnené, ak sú prijaté dostatočné opatrenia na zabránenie nebezpečným reakciám.
      4.   Tlačivo vyhlásenia, ktoré je v súlade s právnymi predpismi o odpadoch, sa môže použiť ako prepravný doklad.“
   
   V návrhu opatrení predložených výboru 5. októbra 2012 sa v tejto súvislosti uvádza:
   
      „Žiadosť o výnimku v súvislosti s článkom 12 nórskeho nariadenia týkajúca sa prepravy nebezpečného odpadu by mala byť akceptovaná, pokiaľ ide o dopravné spoločnosti, ktoré majú bezpečnostného poradcu ADR, a pokiaľ majú vodiči rozšírené vodičské preukazy skupiny C alebo skupiny D. Žiadosť o výnimku týkajúca sa článku 12 nórskeho nariadenia nemôže byť akceptovaná, ak uvedené dve podmienky nie sú splnené.“
   
   V liste z 26. novembra 2012 nórska vláda uviedla:
   
      „Článok 12 – preprava nebezpečného odpadu
      Nórska vláda trvá na svojej čiastočne pozmenenej požiadavke predloženej Dozornému úradu o vnútroštátnej výnimke, ktorá sa týka tohto článku.
      Nórsko by chcelo upozorniť, že rozšírené vodičské preukazy pre vodičov vozidiel (skupina C alebo D) nie sú z hľadiska prepravy nebezpečného tovaru relevantné.
      Výnimka sa bude týkať len ADR. Navyše musia mať spoločnosti bezpečnostných poradcov ADR/RID. Osoby, ktoré sú oprávnené nakladať s nebezpečným tovarom a prepravovať ho, musia pred nadobudnutím oprávnenia na tieto činnosti absolvovať osobitné školenie.“
   
   Na žiadosť Dozorného úradu nórska vláda poskytla nasledujúce vysvetlenie prostredníctvom e-mailu z 13. decembra 2012 (dokument č. 656664), pokiaľ ide o navrhované zmeny:
   „Tento alternatívny návrh týkajúci sa požiadaviek na školenie sa bude týkať výhradne pozemných komunikácií a stanovuje, že vodiči vozidiel prepravujúcich odpadový nebezpečný tovar musia byť vyškolení v týchto oblastiach:
   
               —
            
            
               Všeobecné požiadavky vzťahujúce sa na prepravu odpadového nebezpečného tovaru
            
         
               —
            
            
               Hlavné druhy nebezpečenstiev, vrátane označovania a bezpečnostných značiek
            
         
               —
            
            
               Preventívne a bezpečnostné opatrenia primerané rôznym druhom nebezpečenstiev
            
         
               —
            
            
               Bezpečné nakladanie, vykladanie a preprava odpadového nebezpečného tovaru
            
         
               —
            
            
               Účel a spôsob prevádzkovania technických vybavení vozidiel
            
         
               —
            
            
               Základné informácie pre minimalizáciu možnosti vzniku nehody
            
         
               —
            
            
               Postupy záchranných prác vrátane opatrení, ktoré sa môžu ukázať ako potrebné pre ich vlastnú bezpečnosť a bezpečnosť verejnosti a životného prostredia v prípade nehody
            
         
               —
            
            
               Poučenie o bezpečnosti
            
         Záznamy o absolvovanom školení uchováva zamestnávateľ, ktorý ich na požiadanie predloží vodičovi alebo príslušnému orgánu.
   Presné znenie revidovaného článku 12 ešte nie je úplne pripravené, ale návrh obsahuje podstatu revidovaného nariadenia.“
   Dňa 16. januára 2013 (dokument 659861) spoločnosť DNV uviedla, že opatrenia, ktoré navrhla nórska vláda a ktoré sa týkali osobitných školení pre vodičov, sú účelnejšie ako pôvodný návrh spoločnosti DNV týkajúci sa vodičských preukazov skupiny C alebo D.
   Dňa 18. januára 2013 a 1. februára 2013 (dokumenty č. 659983 a č. 661423) nórska vláda ďalej zmenila svoj návrh týkajúci sa požiadaviek na školenia:
   
      „Predpisy upravujúce prepravu nebezpečného tovaru v cestných tuneloch a vhodné zmierňovacie a núdzové opatrenia pre takúto dopravu.“
   
   
      „Školenie musí pozostávať z minimálne 6 učebných jednotiek. Záznamy o absolvovaných školeniach uchováva zamestnávateľ, ktorý ich na požiadanie predloží vodičovi alebo príslušnému orgánu.“
   
   Dňa 27. februára 2013 sa Dozorný úrad rozhodol predložiť výboru zodpovedajúcim spôsobom zmenený návrh opatrení, ktoré Dozorný úrad plánuje prijať, pokiaľ ide o zostávajúcu žiadosť Nórska o výnimku na základe článku 6 ods. 2 písm. a) aktu vo vzťahu k preprave nebezpečného odpadu (rozhodnutie č. 88/13/COL.), a splnomocniť príslušného člena kolégia na prijatie konečného rozhodnutia, ak výbor schváli navrhované opatrenia jednomyseľne.
   Členovia výboru EZVO pre dopravu jednomyseľne schválili návrhy týchto opatrení e-mailami z 1. marca a 13. marca 2013 (dokumenty č. 666005, 665893 a 664435).
   Dozorný úrad teda môže udeliť Nórsku zostávajúcu požadovanú výnimku na základe článku 6 ods. 2 písm. a) aktu.
   PRIJAL TOTO ROZHODNUTIE:
   Článok 1
   Žiadosť o výnimku týkajúca sa článku 12 nórskeho nariadenia o preprave nebezpečného odpadu na základe článku 6 ods. 2 písm. a) aktu, podľa ktorého „Za predpokladu, že nie je ohrozená bezpečnosť, členské štáty môžu tiež požiadať o odchýlky od prílohy I oddielu I.1…“, konkrétne od prílohy obsahujúcej Európsku dohodu o medzinárodnej cestnej preprave nebezpečných vecí (ADR), by mala byť akceptovaná, pokiaľ má dopravná spoločnosť bezpečnostného poradcu ADR a pokiaľ osoby, ktoré sú oprávnené narábať a prepravovať nebezpečný odpad, absolvovali pred nadobudnutím oprávnenia osobitné školenie.
   Vodiči vozidiel prepravujúcich odpadový nebezpečný tovar musia byť vyškolení v týchto oblastiach:
   
               —
            
            
               Všeobecné požiadavky vzťahujúce sa na prepravu odpadového nebezpečného tovaru
            
         
               —
            
            
               Hlavné druhy nebezpečenstiev, vrátane označovania a bezpečnostných značiek
            
         
               —
            
            
               Preventívne a bezpečnostné opatrenia primerané rôznym druhom nebezpečenstiev
            
         
               —
            
            
               Bezpečné nakladanie, vykladanie a preprava nebezpečného odpadového nebezpečného tovaru
            
         
               —
            
            
               Účel a spôsob prevádzkovania technických vybavení vozidiel
            
         
               —
            
            
               Základné informácie pre minimalizáciu možnosti vzniku nehody
            
         
               —
            
            
               Postupy záchranných prác vrátane opatrení, ktoré sa môžu ukázať ako potrebné pre ich vlastnú bezpečnosť a bezpečnosť verejnosti a životného prostredia v prípade nehody
            
         
               —
            
            
               Predpisy upravujúce prepravu nebezpečného tovaru v cestných tuneloch a vhodné zmierňovacie a núdzové opatrenia pre takúto dopravu
            
         
               —
            
            
               Poučenie o bezpečnosti
            
         Školenie musí pozostávať z minimálne 6 učebných jednotiek. Záznamy o absolvovanom školení uchováva zamestnávateľ, ktorý ich na požiadanie predloží vodičovi alebo príslušnému orgánu.
   Článok 2
   Platnosť výnimky uvedenej v článku 1 tohto rozhodnutia uplynie 26. septembra 2015
   Článok 3
   Výnimka uvedená v článku 1 tohto rozhodnutia sa v súlade s bodom 6 protokolu 1 k Dohode o EHP uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.
   Článok 4
   Toto rozhodnutie je určené Nórskemu kráľovstvu a nadobudne účinnosť po oznámení tomuto štátu.
   Článok 5
   Iba anglické znenie tohto rozhodnutia je autentické.
   
      V Bruseli 25. júna 2013
      
         
            Za Dozorný úrad EZVO
         
         Sverrir Haukur GUNNLAUGSSON
         
            člen kolégia
         
         Xavier LEWIS
         
            riaditeľ